**VŠEOBECNE ZÁVÄZNÉ NARIADENIE OBCE MALACHOV**

**Č. 129/2022**

**o určení výšky dotácie na prevádzku a mzdy na dieťa materskej školy, školských zariadení a centier voľného času**

Obecné zastupiteľstvo v Malachove sa podľa ustanovenia § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov, podľa ustanovenia § 6 ods. 12 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, podľa ustanovenia § 19 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a podľa ustanovenia § 7 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov uznieslo na tomto všeobecne záväznom nariadení ( ďalej len "VZN"):

**Článok 1**

**Úvodné ustanovenia**

Toto VZN upravuje podrobnosti financovania, lehotu na predloženie údajov potrebných na financovanie, deň v mesiaci, v ktorom obec Malachov (ďalej len „obec“) poskytne finančné prostriedky na mzdy a prevádzku na dieťa materskej školy, školského klubu detí pri základnej škole, zariadenia školského stravovania, ktorých zriaďovateľom je obec a centier voľného času (ďalej len „CVČ“).

**Článok 2**

**Vymedzenie pojmov**

2.1 Dotácia na mzdy je určená na bežné výdavky a zahŕňa výdavky na tarifný plat a príplatky vyplácané pedagogickým a nepedagogickým zamestnancom materskej školy a školských zariadení za podmienok a v rozsahu stanovenom osobitným predpisom[[1]](#footnote-1), výdavky na poistné hradené zamestnávateľom za pedagogických a nepedagogických zamestnancov školy alebo školského zariadenia.

2.2 Dotácia na prevádzku je určená na bežné výdavky materskej školy a školských zariadení špecifikovaných v článku 1 tohto nariadenia a zahŕňa výdavky za tovary a služby definované v rozpočtovej klasifikácii v kategórii 630 – tovary a služby (cestovné náhrady, energie, voda, komunikácie, materiál, dopravné, rutinná a štandardná údržba, nájomné a služby) a v kategórii 642 transfery jednotlivcom (nemocenské dávky).

2.3 Prijímateľom dotácie podľa tohto VZN sú školy a školské zariadenia v zriaďovateľskej pôsobnosti obce:

a) Materská škola pri Základnej škole Malachov,

b) Školský klub detí pri Základnej škole Malachov,

c) Zariadenie školského stravovania pri Základnej škole Malachov.

2. 2 Príjemcom dotácie podľa tohto VZN je aj centrum voľného času zriadené na území obce a na území iných obcí, ktoré požiada o dotáciu na záujmové vzdelávanie detí s trvalým pobytom na území obce Malachov.

**Článok 3**

**Žiadosť o poskytnutie dotácie**

3.1 Zriaďovatelia CVČ, ktoré navštevujú deti vo veku od 5 do 15 rokov s trvalým pobytom v obci Malachov, požiadajú o dotáciu na príslušný kalendárny rok písomnou žiadosťou.

3.2 Žiadosť o poskytnutie dotácie sa podáva na Obecný úrad, Ortútska cesta 145, 974 05 Malachov.

3.3 Termín podania žiadosti o poskytnutie dotácie je do 31. októbra kalendárneho roka, ktorý predchádza kalendárnemu roku, na ktorý sa má dotácia poskytnúť.

3.4 Pri žiadostiach o dotáciu žiadateľ predkladá zoznam detí s uvedením mena a priezviska, dátumu narodenia a trvalého bydliska. Pri prvom podaní žiadosti o dotáciu je potrebné doložiť aj fotokópiu zriaďovacej listiny CVČ.

**Článok 4**

**Výška dotácie**

4.1 Objem finančných prostriedkov v rozpočte obce Malachov na príslušný rok sa na materskú školu a školské zariadenia v zriaďovateľskej pôsobnosti obce rozpisuje podľa počtu detí a žiakov k 15.9. predchádzajúceho kalendárneho roka, ktorý ZŠ a MŠ Malachov vykázala v štatistickom výkaze Škol. MŠ SR 40-01 a ktoré sú prijaté do škôl a ktoré sú prijaté do materskej školy a školských zariadení na základe právoplatného rozhodnutia riaditeľa ZŠ a MŠ k 15. 9. predchádzajúceho roka.

4.2 Objem finančných prostriedkov v rozpočte obce pre centrá voľného času sa rozpisuje podľa počtu detí centra voľného času podľa stavu k 15. septembru predchádzajúceho roka, ktoré navštevujú centrum voľného času zriadené na území obce Malachov. Do počtu detí centra voľného času sa započítavajú deti vo veku od 5-15 rokov s trvalým pobytom na území obce, ktorý uvedený vek dovŕšili k 15. septembru predchádzajúceho roka.

4.3 Finančné prostriedky pre školskú jedáleň pri základnej škole sa rozpisujú podľa počtu predpokladaných stravníkov.

4.4 Finančné prostriedky pre školské jedálne pri materskej škole sú zahrnuté v dotácii na prevádzku a mzdy pre materskú školu.

4.5 Ročná výška dotácie na prevádzku a mzdy na dieťa materskej školy, školských zariadení a centier voľného času je nasledovná:

| **Dieťa, žiak podľa kategórie školy, školského zariadenia** | **Výška dotácie na prevádzku a mzdy na dieťa/žiaka v € na rok 2023** |
| --- | --- |
| Dieťa materskej školy | 2 560,88 |
| Žiak školského klubu detí | 1 446,32 |
| Žiak zariadenia školského stravovania | 2 310,60 |
| Dieťa centra voľného času zriadeného v obci | 113,35 |
| Dieťa centra voľného času zriadeného na území iných obcí | 113,35 |

4.6 Dotácie sú poskytované spravidla mesačne do 25. dňa príslušného kalendárneho mesiaca vo výške 1/12 stanoveného ročného rozpisu a prijatých podielových daní v príslušnom kalendárnom mesiaci.

**Článok 5**

**Použitie dotácie**

5.1 Prijímateľ dotácie je oprávnený pridelené finančné prostriedky použiť len na platy pedagogických a nepedagogických zamestnancov a prevádzku materskej školy a školských zariadení. Použité finančné prostriedky musia byť vynaložené hospodárne, efektívne , účinne a účelne.

5.2 Dotáciu možno použiť do konca rozpočtového roka. Prijímateľ dotácie podľa odseku 2.2 je povinný vykonať zúčtovanie poskytnutej dotácie na predpísanom tlačive v termíne do 20.01. nasledujúceho roka.

5.3 Ak prijímateľ dotácie ukončí svoju činnosť v priebehu kalendárneho roka, je povinný zúčtovať poskytnutú dotáciu najneskôr v lehote 30 dní od ukončenia činnosti a aj v tomto termíne odviesť nevyčerpané prostriedky na účet obce Malachov.

5.4 V prípade nedodržania pravidiel a podmienok použitia dotácie na mzdy a prevádzku bude obec Malachov postupovať v zmysle osobitných predpisov[[2]](#footnote-2).

5.5 Ročná výška dotácie je vždy závislá od skutočnej výšky obcou prijatých podielových daní zo štátneho rozpočtu. V prípade poskytnutia podielových daní v sume nižšej ako 100 % priznanej výšky podielových daní v príslušnom kalendárnom roku, sa príjemcom dotácie podľa tohto VZN môže znížiť jej výška o túto sumu rovnakým percentuálnym podielom, ktorej konečná úprava sa vykoná v mesiaci december príslušného kalendárneho roka.

**Článok 6**

**Spôsob vykonávania kontroly použitia dotácie**

6.1 Obec Malachov, ako poskytovateľ dotácie, je oprávnená vykonávať kontrolu podkladov predložených zriaďovateľmi k prideleniu dotácie, kontrolu hospodárenia s poskytnutými finančnými prostriedkami a kontrolu efektívnosti a účelnosti ich použitia v sídle príjemcu dotácie alebo v sídle školy a školského zariadenia, ktorému bola dotácia určená.

6.2 Pre účely kontroly podľa predchádzajúceho odseku je príjemca povinný umožniť obci Malachov vykonanie kontroly hospodárenia s poskytnutými finančnými prostriedkami na mzdy a prevádzku a za tým účelom zabezpečiť pre oprávnené osoby na vykonanie kontroly vstup do objektov, ktoré súvisia s predmetom kontroly a predloženie všetkých požadovaných dokladov, informácií a vysvetlení súvisiacich s vykonávanou kontrolou.

6.3 Oprávnenými osobami na vykonanie kontroly podľa ods. 6.2. tohto článku sú:

a) starosta obce, ktorý môže písomne poveriť na vykonanie kontroly zamestnancov obce

Malachov,

b) hlavný kontrolór obce Malachov.

.

**Článok 7**

**Záverečné ustanovenia**

7.1. VZN schválilo Obecné zastupiteľstvo v Malachove na zasadnutí dňa 07.12.2022

uznesením č. II/5/2022

7.2. Toto VZN nadobúda účinnosť 1. januára 2023

7.3. Týmto VZN sa ruší VZN č. 126/2021 vrátane dodatku č. 1

........................................................

Ing. Martin Pál

starosta obce

Vyvesené na úradnej tabuli dňa 13.12.2022

Zvesené z úradnej tabule dňa 29.12.2022

1. Napr. Zákon č. 553/2003 Z. z. o odmeňovaní zamestnancov pri výkone práce vo verejnom záujme, Zákon č. 317/2009 Z. z. o pedagogických zamestnancoch a odborných zamestnancoch a  § 6 ods. 12 písm. b Zákona č. 596/2003 o štátnej správe v školstve a školskej samospráve [↑](#footnote-ref-1)
2. Zákon č. 523/2004 Z. z. o rozpočtových pravidlách verejnej správy [↑](#footnote-ref-2)